P.Zs. - szmo.hu
Bár a legtöbb kategóriában a papírforma érvényesült, az Oscar történetében először győzött ugyanaz az alkotás a legjobb film és a legjobb nemzetközi film kategóriájában:
a dél-koreai Élősködők győzött annak ellenére, hogy Sam Mendes 1917 című drámája bombabiztos favoritként nyerte végig a díjszezont.
A szokásokhoz híven a Los Angeles-i Dolby Theaterben gyűlt össze Hollywood színe-java, hogy kilencvenkettedjére is szétosztogassák maguk között a filmszakma csúcsát jelentő arany szobrocskát.
A gála a tavalyihoz hasonlóan ismét házigazda nélkül zajlott, ennek köszönhetően ismét viszonylag gyors volt, már amennyiben a három és fél órát rövidnek lehet nevezni. Szintén ennek volt köszönhető, hogy ismét meglehetősen semmilyen volt a gála: a megható és összeszedett köszönőbeszédeket itt-ott megszakították az erőltetetten vicceskedő és szigorúan a botrányhatáron belül maradó felkonferálások.
A legtöbb kategóriában a papírforma érvényesült, a színészek terén nem hozott meglepetést a gála:
Joaquin Phoenix, Renée Zellweger, Laura Dern és Brad Pitt olyan magabiztosan menetelt végig a díjszezonon, hogy teljes bizonyossággal hagyhattak helyet a vitrinben az arany szobrocskának is.
Először Taika Waititi lepődhetett meg, aki a legjobb adaptált forgatókönyv díját vihette haza – Greta Gerwiget a Kisasszonyokkal egy fokkal esélyesebbnek tartották.
Történelmi pillanatból több is akadt a gálán:
először lépett színpadra Down-szindrómás színész, méghozzá Zack Gottsagen, aki aki LeBeouffal játszott a The Peanut Butter Falcon című filmben
– vele együtt lépett a színpadra, hogy felkonferálják a legjobb élőszereplős rövidfilm kategória díjazottját.
Szintén először irányította a díjátadó zenekarát nő: Eímear Noone vezényletében csendültek fel az Oscar-jelölt dalok.
Őt egy igazi női női szupercsapat konferálta fel: Gal Gadot, Brie Larson és Sigourney Weaver szolgáltatta a girlpowert, ráadásul ők vezették fel a legjobb eredeti filmzenét, amelyet egy nő nyert: a Joker zenéjét jegyző Hildur Guðnadóttir első jelölését rögtön díjra váltotta, érdemes megjegyezni, hogy a kategóriában rajta kívül szereplő 4 férfi jelöltnek összesen 100 Oscar-jelölése volt.
Elsőből és meglepetésből leginkább az Élősködőknek jutott a legtöbb: Dél-Korea először volt jelölt, először nyert Oscart - egyből kettőt is, és a legjobb eredeti forgatókönyv kategóriájában nyert díja is meglepetés volt.
Az este egyik leginkább önironikus poénját Rebel Wilson és James Corden szolgáltatta, akik a Macskákban játszott karaktereiknek öltöztek, és úgy konferálták fel a legjobb vizuális effekteket, hogy ha valakik, akkor ők aztán tudják mennyire fontos ez – utalva ezzel arra, hogy egy nappal korábban a Macskákat elhalmozták jelölésekkel a legrosszabb filmeket díjazó Arany Málnán.